Мэжджытышхуэр зэрахьэн яух
КъБР-м и Iэтащхьэ КIуэкIуэ Казбек Налшык дэт мэжджытышхуэм щыIащ бадзэуэгъуэм и 9-м.

Фигу къэдгъэкIыжынщи, республикэм и унафэщIым и нэIэ щIэту республикэ мэжджытым щахъуэж ар зыгъэхуабэ хьэкухэр, апхуэдэуи псыр, жьыр, нэхур зезыгъакIуэ Iэмэпсымэхэр, лъэгум илъ алэрыбгъухэр.
Ухуэныгъэхэр зэрекIуэкIым кIэлъыплъа нэужь, КIуэкIуэ Казбек республикэм ис муслъымэнхэм я гукъеуэхэмрэ ахэр зыхуей-зыхуэфIхэмрэ щIэупщIэу дин лэжьакIуэхэм ядэуэршэращ.
ЗэIущIэм кърихьэлIащ Налшык къалэм и унафэщI Ахъуэхъу Таймураз, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министрым и къалэнхэр зыгъэзащIэ КIурашын Анзор, Ислъам институтым и ректор Чочаев Шарафутдин, муфтийм и къуэдзэхэу Мысыр Хъызыррэ Сыжажэ Алимрэ.
Чэрим Марианнэ.
